২০০৮ সালে এক লহমায় স্তব্ধ হয়ে গিয়েছিল মুম্বইয়ের সদাব্যস্ত জনজীবন। সন্ত্রাসবাদীদের গুলি নিশানা খুঁজে নিয়েছিল মুম্বইয়ের তিনটি হোটেলে (তাজ, ওবেরয় এবং ট্রাইডেন্ট)। প্রাণ হারিয়েছিলেন ১৬৬ জন নিরীহ মানুষ। আহত হয়েছিলেন ৩০০-রও বেশি লোক। সেই ঘটনার নয় বছর কেটে গিয়েছে নভেম্বরেই। তবে জাতীয় দলের তারকা ক্রিকেটারদের উপর কেমন প্রভাব ফেলেছিল সেই আতঙ্কজনক ঘটনা? সম্প্রতি প্রকাশ্যে এসেছে। সেদিনের কথা মনে পড়লে আজও শিউরে ওঠেন সচিন।
একটি অনুষ্ঠানে গিয়ে সম্প্রতি সচিন সেই রোমহর্ষর স্মৃতি রোমন্থন করতে গিয়ে বলছিলেন, “মুম্বইয়ে যখন আতঙ্কবাদী হামলা হল, তখন কটকে ইংল্যান্ডের বিরুদ্ধে ওয়ান ডে ম্যাচ খেলছি আমরা। ম্যাচ শেষের পর ড্রেসিংরুমে গিয়ে এই হামলার খবর পেয়েছিলাম। বিভিন্ন টেলিভিশন চ্যানেলে প্রথমে গ্যাং-ওয়ার বলে চালানো হচ্ছিল এই ঘটনা। আমরা কেউ-ই ভাবতে পারিনি যে এটা এত বড় একটা আতঙ্কবাদী হামলা হতে পারে।”
সেই সময়েই ভারত সফরে এসেছিল ইংল্যান্ড দল। সিরিজের মাঝপথেই ভয়াবহ সেই ঘটনা। সচিন আজও যেন ভয়ে কেঁপে ওঠেন সেই ঘটনা মনে পড়লে, “দেড় ঘণ্টা পর আমরা যখন হোটেল থেকে বেরোলাম, তখন খবরটা পুরোপুরি বদলে গিয়েছিল। প্রতিটা খবরের চ্যানেলেই তাজ হোটেল, ট্রাইড্রেন্ট হোটেল এবং আরও অন্য ছবি দেখানো হচ্ছিল। কিন্তু, তখন আর গ্যাং-ওয়ার শব্দটা ব্যবহার করা হচ্ছিল না। এরপর গোটা রাত আমরা ঘুমোতে পারিনি। মুম্বইয়ের পরিস্থিতি ক্রমশ খারাপ হচ্ছিল।”

এই বিষয়ে অন্যান্য খবর

সেদিন সচিনকে কেন আউট দেওয়া হয়নি, সাড়ে ছ’ বছর বাদেও বুঝতে পারছেন না পাক তারকা
দশ নম্বর জার্সিতে আর নয় ভারতীয় ক্রিকেটাররা, ঐতিহাসিক সিদ্ধান্ত
সচিনকে শূন্য রানে ফেরত পাঠিয়েছিলেন! ভারতের তারকা হতে লাগল ৯ বছর


সন্ত্রাসবাদী হামলায় সিরিজে ক্রিকেট খেলার তালই নষ্ট হয়ে গিয়েছিল। সচিন আরও বলেন, “পরের দিন সকালবেলা এই সফর বাতিল করা হয়। ইংল্যান্ড দল সিদ্ধান্ত নেয় যে তারা দেশে ফিরে যাবে। আমরাও সবাই মুম্বই ফিরলাম। এই ঘটনার ১০ দিন পরে চেন্নাইয়ে একটি টেস্ট ম্যাচ হওয়ার কথা ছিল। ইংল্যান্ড ক্রিকেট দল আবার ফিরে এসেছিল এবং দুটো টেস্ট ম্যাচ খেলতে সম্মত হয়েছিল। যখন আমরা চেন্নাই পৌঁছলাম, তখন আমরা প্রত্যেকেই মানসিকভাবে ভেঙে পড়েছিলাম। ক্রিকেটের প্রতি আমরা যতই মনোনিবেশ করার চেষ্টা করছিলাম, মনের ভিতর তখনও সেই আতঙ্কবাদী হামলা আঘাত করে যাচ্ছিল।”
নয় বছর কেটে গিয়েছে তবু সেই দুঃস্বপ্নের স্মৃতি এখনও ঝেড়ে ফেলতে পারেন না মাস্টার ব্লাস্টার। তিনি সেই অনুষ্ঠানেই সেই সময়ের পরিস্থিতি বলতে গিয়ে জানান, “আমাদের ক্রিকেট দলে বহু ধর্ম-জাতির মিলন ঘটেছে। দেশের কথা যখনই আসে, আমরা প্রত্যেকেই কাঁধে কাঁধ মিলিয়ে লড়াইয়ে নামি। আমাদের এই সংহতির মনোভাব কেউ কখনই দূর করতে পারবে না। এই সবকিছুই সম্ভব হয়েছে দেশের সাহসী সেনা জওয়ানদের জন্য। জওয়ানদের আত্মত্যাগকে কুর্নিশ জানাই।”